สปส.คึกเพิ่มเงินลงทุนหุ้น
สปส.เพิ่มสัดส่วนลงทุนหุ้นเป็น 1.2 แสนล้าน มั่นใจผลตอบแทนไม่ต่ำกว่า 4 หมื่นล้าน
12 มี.ค. 2556

สปส.เพิ่มสัดส่วนลงทุนหุ้นเป็น 1.2 แสนล้าน มั่นใจผลตอบแทนไม่ต่ำกว่า 4 หมื่นล้าน
นายจีรศักดิ์ สุคนธชาติ เลขาธิการสำนักงานประกันสังคม (สปส.) เปิดเผยว่า ในปีนี้ สปส.มีนโยบายจะเพิ่มสัดส่วนการลงทุนในหุ้นจาก 10% เป็น 12% ของเงินลงทุนทั้งหมด 1 ล้านล้านบาท หรือเพิ่มจาก 1 แสนล้านบาท เป็น 1.2 แสนล้านบาท พร้อมทั้งเพิ่มหลักเกณฑ์การเลือกลงทุนในหุ้นที่มีการบริหารจัดการธรรมาภิบาลที่ดี (ซีจี) 
ขณะเดียวกัน อาจจะเพิ่มสัดส่วนการลงทุนทางเลือกอื่นๆ เช่น อสังหาริมทรัพย์ โครงสร้างพื้นฐาน และอนุพันธ์ 
ทั้งนี้ ในสัปดาห์หน้า จะเสนอที่ประชุมคณะกรรมการเพื่อพิจารณาคัดเลือกบริษัทจัดการกองทุนรวม (บลจ.) เพื่อทำหน้าที่บริหารเงินลงทุนในต่างประเทศจำนวน 400 ล้านเหรียญสหรัฐ หรือประมาณ 1.2 หมื่นล้านบาท โดยเบื้องต้นจะให้ บลจ.แต่ละแห่งบริหารเงินลงทุนรายละ 200 ล้านเหรียญสหรัฐ โดยจะลงทุนในอนุพันธ์ อสังหาริมทรัพย์ และหุ้นในต่างประเทศ 
ปัจจุบันที่ สปส. มีการลงทุนในต่างประเทศแล้ว 700 ล้านเหรียญสหรัฐ 
เลขาธิการ สปส.กล่าวยืนยันว่า แม้ในปีนี้รัฐบาลมีนโยบายลดการจัดเก็บเงินสมทบเข้ากองทุนประกันสังคมลง 1% แต่ขอยืนยันว่า ผลตอบแทนในปีนี้ไม่ต่ำกว่า 4 หมื่นล้านบาท จากเมื่อปีที่แล้วได้ผลตอบแทนรวม 4.03 หมื่นล้านบาท
ปัจจุบัน สปส.มีเงินลงทุนทั้งหมด 1 ล้านล้านบาท โดยลงทุนในสินทรัพย์ที่มั่นคงสูง เช่นพันธบัตรรัฐบาล 84% และลงทุนในหุ้นและกองทุนรวม 14%